RETTEN I FREDERIKSBERG (ekstrabladet.dk): Et år og tre måneders fængsel. Det er, hvad retten netop har idømt den 26-årige dødsbilist, Michael Juul, der sad bag rattet i den hvide varevogn, der efter en vanvidsaktion påkørte 10-årige Songül Altuntas og hendes mor sidste år ved Forum Station. De blev slynget 23 meter væk fra bilen, og Songüls kvæstelser var så voldsomme, at hun døde.

- Jeg synes ikke, at jeg fortjener at få den straf, når det var et uheld, sagde den nu dømte mand kort efter dommen var afsagt.

Dømt på sin fødselsdag

Dommen falder knap ti måneder efter ulykken fandt sted i slutningen af november sidste år og falder for Michael Juul på en helt særlig dag. Nemlig hans fødselsdag, hvor han fylder 26 år.

- Det er en ulykkelig og alvorlig sag, fordi Songül er død, lød det fra anklageren, da han tidligere på dagen - forud for domsafsigtelsen indledte sin procedure.

Ifølge ham havde Songül og hendes mor gjort alt rigtigt i situationen. Skylden kunne således ikke pålægges dem. Anklageren kaldte det for en hasarderet overhaling og karakteriserede det som særligt hensynsløst og krævede den tiltalte unge mand et år og tre måneders bag tremmer.

I modsætning til ham havde forsvareren plæderet for dagsbøder og en betinget frakendelse af kørekort.

Med dommen fulgte også en frakendelse af kørekortet i fem år.

Læs også: Mor og datter fløj 27 meter gennem luften

Læs også: Far: Min søn har gjort noget forfærdeligt

'Jeg var ikke påvirket'

- Anklageren sagde gentagende gange, at jeg ikke havde frit udsyn. Det eneste jeg forklarede var, at det lignede, der var frit fra min vinkel, og det synes jeg er væsentligt at gøre klart. Jeg er ked af det, der er sket, men jeg har ikke været påvirket af stoffer eller alkohol, sagde den 25-årige mand som den sidste, inden dommerne gik til votering.

Det var en overhaling af en bil ved et fodgængerfelt, der viste sig at være en tragisk beslutning. Den nu dømte drejede indenom en anden bil, der holdt stille ved et fodgængerfelt, fordi han troede den skulle dreje. Men det var i virkeligheden på grund af Songül og hendes mor, der var på vej over vejen.

Moderen til den dræbte Songül Altunas har fortsat fysiske mén efter ulykken. Til datterens begravelse måtte hun bæres på en båre af ambulance-folk.

Også for Michael Juul har sagen haft store konsekvenser. Lige efter ulykken var han selvmordstruet og blev indlagt på psykiatrisk afdeling. Han valgte dog at anke sagen efter dommen.